Ili ma nibbloggja daqsxejn . Mela ħa nibda . Bħal poeta , l- bloggej jitkellem waħdu , imma wkoll mad- dinja . Ifittex l- attenzjoni u jittama li l- kelma tiegħu tinftiehem . Jesprimi ruħu bil- kliem jew bl- istampi kif ukoll bil- mużika u permezz ta' dan huwa jiddikjara l- individwalità sovrana tiegħu . Bil- bloggati tiegħu , jtella' l- bandiera ta' l- istat indipendenti ta' ġo fih u jżomm fil- għoli l- kostituzzjoni ta' qalbu . Jesponi l- kultura ta' ħsiebu li fih jintsab univers ieħor . Ġrajjiet mid- dinja ta' l- iskumnikati 2 Ġietni l- lublieba għal qassata . Ġejt bejn ħaltejn mnejn se nixtriha . Pastizzeriji fir- raħal issib kemm trid . Imma kont naf x' kelli aptit . Qassata ta' l- inċova . Il- qassatat ta' l- inċova wieħed biss jagħmilhom . Fittixt fil- but biex nara kemm kelli ewroċenteżmi u rajt li b' sebgħin indabbar waħda . Inżilt lejn il- wesgħa ta' quddiem il- bank u f' kantuniera minnhom , ħanut daqs toqba , kien hemm il- qassata li tħajjart għaliha . Kien filgħodu . Xi l- għaxra u nofs . In- nies tħawtel ' l hawn u ' l hinn , tixtri u tonfoq , dieħla u ħierġa mill- ħwienet , mill- banek u s- supermarket . Ħaddiema jgħabbu u jħottu minn fuq it- trakkijiet . Sriebet ta' karozzi għaddejjin bħal parata tankijiet tal- gwerra li għadhom kif rebħu xi territorju . Waqaft mument inħares . Bil- qassata sħuna f' idi , imqartsa f' borża tal- karti , wieqaf quddiem is- supermarket , rajt l- Imlejka . Għaraftha mill- aħħar darba li rajtha tilgħab il- boċċi mad- Durbies . Qasmet it- triq u mxiet l- isfel , waħidha . Tħarrikt mnejn kont u ġbidt għal urajha . Ilwiet lejn ix- xellug u tellgħet it- telgħa għall- misraħ ta' wara l- knisja . Ħaffift il- pass imma sakemm wasalt il- misraħ , kienet għosfrot . Fejn setgħet daħlet ? . . . staqsejt lili nnifsi . Iddeċidejt li nintefa' niekol il- qassata qabel ma tiksaħli u poġġejt fuq bank ta' l- injam u l- ħadid fondut . Il- misraħ kien baħħ . Il- bankijiet vojta . Id- djar ta' mad- dawra kienu siekta u donnhom vojta wkoll . Ir- riħa ta' l- inċova issa bdiet taqsamli qalbi . Ħriġtha mill- borża u gdimtha ħafif u magħadtha bħal qisni ma ridthiex li tispiċċali din l- imbierka qassata . Il- kwiet li kien hemm fil- misraħ , serraħni imma t- tul tiegħu beda jħassibni . Kif ma jgħaddi ħadd minn hawn ? Kif ma jixref ħadd minn tieqa jew joħroġ minn xi bieb ? Iż- żmien kien qisu waqaf . Lanqas sħaba waħda ma tħarket . Ħassejt bħal preżenza . Bħal xi ħadd iħares lejja . Ħassejni mgħasses minn xi par għanjejn ta' seqer jiflu kull ċaqliqa li nagħmel . Dawwart rasi ' l hawn u ' l hinn , infittex u ngħarrex għal xi ruħ f' xi tieqa jew f' xi parapett . Ma kien hemm ħadd . Imbagħad għajnejja waqgħu fuq l- istatwa li kien hemm f' nofs il- misraħ . Statwa ta' figura pulita , ta' mara żagħżugħa , sidirha wieqaf u rasha merfugħa . Iżda l- ħarsa tagħha kienet ' l isfel , lejn il- misraħ , lejn l- art . . . . lejja . Iffissajt ħarsti lejn il- figura tal- bronż . Deherli li sidirha kien tiela' u nieżel bin- nifs . Deherli li petptet għajnejha , deherli li rajt lil xuxitha titħarrek mar- riħ . Stħajjiltha se titkellem u żiffa riħ ġiet tħaxwex mas- siġar u x- xtieli u dawwart wiċċi u nħsadt . Fuqi resqet tfajla , wiċċha smajjar , xagħarha twil mġiegħed u iswed tuta . Newwlitli karta , fuljett jew x' kien u telqet ' l hemm tkompli tqassam . Intbaħt li issa kien hemm in- nies fil- misraħ . Min ġej u min sejjer . Minn dieħel id- dar u minn ħiereġ . Nisa bil- pushchair , rġiel bil- kelb u xarabank nies , lkoll imdaħħlin fiż- żmien , niżlin minn xi coffee morning u mexjin itaqtqu u jġorru bħall- ħamiem . Tajt daqqa t' għajn lill- karta li kelli f' idi u rajt programm tal- festa . U qrajt li llejla fil- misraħ ta' wara l- knisja se jkun hawn il- banda , l- ġigġifogu , l- imwejjed tal- qubbajd , id- daqqaqa , iż- żeffiena u l- għannejja u diskors mis- sindku . Avviċinajt xwejħa li kienet bil- qiegħda fuq bank u staqsejtha x' inhi din il- festa . Il- festa mhux fis- sajf issir is- soltu ? . . . staqsejtha . " Iva " qaltli , " imma din xi ħaġa tal- karnival . " Iżżejtha ħajr u dort biex immur għal riħi . Mill- knisja nstemgħu it- tokki ta' nofsinhar . Alleċ ! Indunajt li l- qassata bil- kemm kilt nofsha u issa kienet kiesħa silġ . he ' s back - tnejn oħra u nistgħu ngħidu li hawn revival : ) X' hemm gybexi ! Għadek attent int . Merħba lura mal- ħajjin Mikiel ! ; - ) Grazzi Ton .